ඉන්දියානු මහ කොමසාරිස් කාර්යාලය

කොළඹ

**කොළඹ ආරක්ෂක පර්ෂදය පිළිබඳ ඒකාබද්ධ පුවත්පත් නිවේදනය**

කොළඹ ආරක්ෂක පර්ෂදයේ සාමාජික රටවල් විසින් කොළඹ ආරක්ෂක පර්ෂද ලේකම් කාර්යාලය ස්ථාපිත කිරීම සඳහා ප්‍රඥප්තියට සහ අවබෝධතා ගිවිසුමට 2024 අගෝස්තු 30 වන දින අත්සන් තබන ලදී. අත්සන් තැබීමේ උත්සවය ශ්‍රී ලංකා රජය විසින් කොළඹ දී පවත්වන ලදී.

ඉන්දීය අග්‍රාමාත්‍යතුමාගේ ජාතික ආරක්ෂක උපදේශක කීර්ති චක්‍ර අජිත් දොවාල් මහතා; මාලදිවයිනේ ජාතික ආරක්ෂක උපදේශක නියෝජ්‍ය කොමසාරිස් (විශ්‍රාමික), ලුතිනන් කර්නල් (විශ්‍රාමික) ඉබ්‍රාහිම් ලතීෆ් මහතා; ශ්‍රී ලංකාවේ මොරිෂස් ජනරජයේ මහ කොමසාරිස් හේමන්ඩොයල් ඩිල්ලුම් මහතා සහ ජාතික ආරක්ෂාව පිළිබඳ ශ්‍රී ලංකා ජනාධිපති උපදේශක සාගල රත්නායක මහතා අදාළ සාමාජික රටවල් වෙනුවෙන් ලේඛනවලට අත්සන් තැබූහ.

කොළඹ ආරක්ෂක පර්ෂදයේ මූලික අරමුණ වන්නේ දේශසීමාවන්ට ඔබ්බෙන් පවතින තර්ජන සහ සාමාජික රටවලට පොදුවේ බලපාන අභියෝග සඳහා විසඳුම් සොයමින් කලාපීය ආරක්ෂාව ප්‍රවර්ධනය කිරීමයි.

කොළඹ ආරක්ෂක පර්ෂදය යටතේ සහයෝගීතාවය සඳහා ප්‍රධාන කුළුණු 5ක් හඳුනා ගෙන ඇත. සමුද්‍රීය සුරක්ෂිතතාවය සහ ආරක්ෂාව; ත්‍රස්තවාදය සහ අන්තවාදය මැඩ පැවැත්වීම; ජාවාරම් සහ දේශසීමා ඉක්මවා සිදුවන සංවිධානාත්මක අපරාධ මර්දනය; සයිබර් ආරක්ෂාව සහ තීරණාත්මක යටිතල පහසුකම් සහ තාක්ෂණය ආරක්ෂාව සහ මානුෂීය සහය සහ ආපදා සහන ‍එම කුළුණු වේ.

පර්ෂදයේ මීළඟ පියවර සහ ඉදිරි ක්‍රියාකාරකම් පිළිබඳ නියෝජිත මණ්ඩල ප්‍රධානීන් අතර සාකච්ඡාවක් සමඟින් වැඩසටහන සමාප්ත විය.

\*\*\*

***කොළඹ***

***2024 අගෝස්තු 30***

මූලාශ්‍රය:

https://www.mea.gov.in/press-releases.htm?dtl/38242/Joint\_Press\_Statement\_on\_Colombo\_Security\_Conclave